b'\n_START_ARTICLE_\nNjuserre\n_START_SECTION_\nPrihod na prestol\n_START_PARAGRAPH_\nDogodki od smrti Negerirkare Kakaija, tretjega faraona iz Pete dinastije, do kronanja Njuserreja, \xc5\xa1estega faraona iz Pete dinastije, so predmet ve\xc4\x8d teorij. Mnogo egiptologov se strinja z zgodovinskimi viri, po katerih naj bi nasledstvo potekalo po naslednjem zaporedju: Neferirkare Kakai \xe2\x86\x92 \xc5\xa0epseskare \xe2\x86\x92 Neferefre \xe2\x86\x92 Njuserre Ini._NEWLINE_Njihovo mnenje se je spremenilo po izkopavanjih Miroslava Vernerja na abusirski nekropoli leta 2000 in 2011, ki so pokazala, da je Neferefrejev domnevni predhodnik o\xc4\x8ditno vladal samo nekaj mesecev med Neferefrejem in Njuserre Inijem. Verner je zato predlagal naslednje zaporedje vladarjev: Neferirkare Kakai \xe2\x86\x92 Neferefre \xe2\x86\x92 \xc5\xa0epseskare \xe2\x86\x92 Njuserre Ini. Teorijo je podprl z odkritjem, da sta bila Neferefre in Njuserre zelo verjetno brata, sinova Neferirkare Kakaija._NEWLINE_ Obstajajo tudi drugi dokazi, da je bil Neferefre Neferirkarejev najstarej\xc5\xa1i sin in zato najverjetneje njegov naslednik. Vladal je samo dve leti in nenadoma umrl.\n_START_SECTION_\nDol\xc5\xbeina vladanja\n_START_PARAGRAPH_\nManeton v Egiptiaki pripisuje Njuserreju 44 let dolgo vladavino.  Egiptologi njegovo trditev zavra\xc4\x8dajo in mu pripisujejo pribli\xc5\xbeno trideset vladanja. Na Torinskem seznamu kraljev je vnos na njegovem mestu po\xc5\xa1kodovan in te\xc5\xbeko \xc4\x8ditljiv, zato se dol\xc5\xbeine vladanja ne da zanesljivo ugotoviti. Po Gardinerjevi \xc5\xa1tudiji seznama leta 1959 se je mnejnje egiptolovgov spremenilo, tato so mu leta 2005 pripisali  31 let dolgo vladavino. Razli\xc4\x8dne sodobne \xc5\xa1tudije mu zadaj pripisujejo 11\xe2\x80\x9314, 21\xe2\x80\x9324 ali 31\xe2\x80\x9334 let vladanja. _NEWLINE_Mnenja, da je vladal ve\xc4\x8d kot dvajset let, podpirajo arheolo\xc5\xa1ki dokazi. Verner na primer poudarja, da se vseh njemu pripisanih gradbenih delih ne bi dalo zgraditi v kraj\xc5\xa1em \xc4\x8dasu.\n_START_SECTION_\nNjuserrejev festival Sed\n_START_PARAGRAPH_\nHipotezo, da je vladal ve\xc4\x8d kot trideset let, podpirajo reliefi v son\xc4\x8devem templju, na katerih je upodobljena njegova udele\xc5\xbeba na festivalu Sed, ki se je praznoval po tridesetih letih faraonovega vladanja. Upodabljanje teh festivalov je bilo v Starem kraljestvu zna\xc4\x8dilen del tempeljskega okrasja in ne pomeni, da je faraon resni\xc4\x8dno vladal trideset let. V Njuserrejevem primeru je njegova udele\xc5\xbeba na festivalu Sed, podprta z drugimi arheolo\xc5\xa1kimi dokazi, potrdila domnevo, da je vladal ve\xc4\x8d kot trideset let._NEWLINE_Reliefi Njuserrejevega festivala Sed dajejo redek vpogled v obrede na tem praznovanju. Mednje je o\xc4\x8ditno spadala tudi procesija na ladjah, podrobnost, ki se ni upodabljala ali se je izgubila do vladanja Amenhotepa III. (vladal okoli 1390-1350 pr. n. \xc5\xa1t.) ve\xc4\x8d kot tiso\xc4\x8d let kasneje.\n_START_SECTION_\nDejavnosti v Egiptu\n_START_PARAGRAPH_\nMed Njuserrejevo vladavino sta se izredno razrasli duhov\xc5\xa1\xc4\x8dina in dr\xc5\xbeavna birokracija. \xc5\xa0iriti sta se za\xc4\x8deli \xc5\xbee v zgodnji Peti dinastiji, zlasti pod Neferirkare Kakaijem.  Spremembe egip\xc4\x8danske uprave v tem obdobju se ka\xc5\xbeejo v ve\xc4\x8danju \xc5\xa1tevila naslovov dr\xc5\xbeavnih uradnikov, ki ka\xc5\xbee na ustanavljanje novih upravnih uradov. Spremembe bi hkrati  lahko pomenile, da je dr\xc5\xbeava posku\xc5\xa1ala bolje organizirati svojo upravo. Faraonova mo\xc4\x8d je s \xc5\xa1irjenjem birokracije postopoma slabela, V o\xc4\x8deh podlo\xc5\xbenikov je bil \xc5\xa1e vedno \xc5\xbeiv bog._NEWLINE_Njuserrejeve upravne dejavnosti  so razvidne iz dveh primarnih virov. Prvi so Kraljevi letopisi, od katerih so se ohranili samo fragmenti, vendar se domneva, da so se pisali tudi med celo njegovo vladavino. Letopisi, ki so od Prve dinastije dalje leto za letom opisovali podrobnosti vladavin faraonov,  so po\xc5\xa1kodovani in se kon\xc4\x8dajo z vladavino Neferirkare Kakaija. Drug vir je povezan z lokalno upravo. V Starem kraljestvu je bila dr\xc5\xbeava razdeljena na province, imenovane nom. Nomi kot taki so obstajali od faraona D\xc5\xbeoserja, ustanovitelja Tretje dinastije, vendar so v dolini Nila obstajali verjetno \xc5\xbee v preddinasti\xc4\x8dnem obdobju.  Najstarej\xc5\xa1i topografski seznam nomov Gornjega in Spodnjega Egipta sega v  Njuserrejevo obdobje.  Procesija poosebljenih nomov je upodobljena na reliefih iz Njuserrejejevega pogrebnega templja. Pribli\xc5\xbeno takrat so se nomarhi preselili iz faraonove rezidence v svoje province.\n_START_SECTION_\nTrgovske in rudarske odprave\n_START_PARAGRAPH_\nTrgovski stiki z Biblosom na levantinski obali (sedanji Libanon) so bili aktivni med celo Peto dinastijo, tudi med vladanjem Nuserre Inija. Stike dokazuje fragment valjaste alabasterne vaze z njegovim imenom, odkrite v Biblosu._NEWLINE_V Vadi Maghara na Sinaju, kjer so v skoraj celem Starem kraljestvu   kopali bakrovo rudo in turkiz,  je poslal najmanj eno rudarsko odpravo. Odprava je upodobljena na skalnem reliefu, ki je zdaj v kairskem Egip\xc4\x8danskem muzeju. Njuserre na reliefu \xc2\xbbudriha po Beduinih vseh tujih de\xc5\xbeel, veliki bog, gospodar dveh de\xc5\xbeel\xc2\xab. Desno od njega je posvetilo bogu \xc2\xbbTotu, gospodarju tujih de\xc5\xbeel, ki je naredil \xc4\x8diste pitne daritve\xc2\xab. Odprava se je odpravila na pot iz pristani\xc5\xa1\xc4\x8da Ain Suhna na zahodni obali Sue\xc5\xa1kega zaliva. V pristani\xc5\xa1\xc4\x8du so bile velike galerije, vsekane v steno, ki so slu\xc5\xbeile kot skladi\xc5\xa1\xc4\x8da. Napisi na steni ene od galerij omenjajo odpravo na Sinaj v letu drugega \xc5\xa1tetja \xc5\xbeivine, se pravi morda v \xc4\x8detrtem letu Njuserrejevega vladanja._NEWLINE_Na jugu v Spodnji Nubiji je imel Njuserre  v Gebel El Asru pr Asuanu rudnike gnajsa, iz katerih se je oskrboval z gradivom za svoje zgradbe in kipe. Njuserrejeve rudarske deljavnosti dokazujejo fragmenti stele z Njuserrejevem imenom, odkriti v naselju ob kamnolomih.\n_START_SECTION_\nVoja\xc5\xa1ke dejavnosti\n_START_PARAGRAPH_\nZa voja\xc5\xa1ke dejavnosti med Njuserrejevim vladanjem je malo dokazov. William C. Hayes je domneval, da nekaj fragmentiranih kipov kle\xc4\x8de\xc4\x8dih zvezanih vojnih ujetnikov, odkritih v njegovem pogrebnem templju, morda dokazuje njegove kazenske pohode v Libijo, na Sinaj ali v Palestino.  Umetnostni zgodovinar William Stevenson Smith je k temu pripomnil, da so bili tak\xc5\xa1ni kipi pogost okrasni element  kraljevih templjev in mastab in niso nujno povezani s faraonovimi vojnimi pohodi. Podobne kipe in majhne lesene figurice kle\xc4\x8de\xc4\x8dih ujetnikov so odkrili v pogrebnih kompleksih Neferefreja, D\xc5\xbeedkare Isesija, Unasa, Tetija, Pepija I. in  Pepija II. in v grobnici vezirja Senedjemib Mehija.\n_START_SECTION_\nNajpomembnej\xc5\xa1e gradnje\n_START_PARAGRAPH_\n\xc4\x8ce je Vernerjeva rekonstrukcija kraljevske dru\xc5\xbeine Pete dinastije to\xc4\x8dna, se je Njuserre Ini ob prihodu na prestol zna\xc5\xa1el pred ogromno nalogo: o\xc4\x8de, mati in brat so mu zapustili svoje nedokon\xc4\x8dane piramide,  o\xc4\x8de in brat tudi nedokon\xc4\x8dana son\xc4\x8deva templja. Njuserre je razen tega zgradil tudi svojo piramido in piramide svojih kraljic. Svojo piramido je postavil v neposredni bli\xc5\xbeini nedograjenih piramid in vse gradbene dejavnosti zbral v ju\xc5\xbenem Abusirju na povr\xc5\xa1ini 300 m \xc3\x97 300 m. Njuserrejeva piramida je bila manj\xc5\xa1a od o\xc4\x8detove in po velikosti primerljiva s piramido njegovega starega o\xc4\x8deta  Sahureja.\n_START_SECTION_\nPiramida Lepsius XXIV\n_START_PARAGRAPH_\nJu\xc5\xbeno od piramide matere Kentkaus II. je Njuserre zgradil piramido za kraljico, \xc5\xbeeno, zase ali za brata Neferefreja. Piramida ima zdaj oznako Lepsius LXXIV, kot jo je v svojem seznamu piramid ozna\xc4\x8dil  Karl Richard Lepsius. Piramida je bila dolga 31,5 m in visoka pribli\xc5\xbeno 27 m. Njena notranjost je zgrajena iz stopni\xc4\x8dastih plasti apnenca, povezanega z glinasto malto. Piramida je zelo po\xc5\xa1kodovana. Na njeni vzhodni strani sta majhna spremljajo\xc4\x8da piramida in pogrebni tempelj, ki sta bila kasneje popolnoma izropana, tako da je njuna rekonstrukcija nemogo\xc4\x8da.\n_START_SECTION_\nLepsius XXV\n_START_PARAGRAPH_\nRu\xc5\xa1evine, znane kot Lepsius XXV, so ostanki dveh sosednjih grobnic, zgrajenih kot en sam objekt. Znane so tudi kot dvojna piramida, ki so jo Egip\xc4\x8dani imenovali \xc2\xbbDva sta budna\xc2\xab.  Piramidi sta imeli pravokoten tloris z dimenzijama 27,7 m \xc3\x97 21,5 m (vzhodna) in 21,7 m \xc3\x97 15,7 m (zahodna) in naklon okoli 78\xc2\xba, zato sta bolj podobni mastabam kot piramidam.  _NEWLINE_Zgradbi nimata spremljajo\xc4\x8dega pogrebnega templja. Namesto njega imata majhno kapelo iz neokra\xc5\xa1enega belega apnenca. Njen strop je visok 5 m. Med izkopavanji so v njej odkrili fragmente papirusa s seznamom daritev, fragmente  alabastrnega kipa preprosto oble\xc4\x8dene \xc5\xbeenske in nekaj kosov pogrebne opreme. _NEWLINE_Zgradbi je verjetno zgradil Njuserre. Njuni lastnici sta bili verjetno eni zadnjih \xc4\x8dlanic faraonove \xc5\xa1ir\xc5\xa1e dru\xc5\xbeine, pokopani v Abusirju, ker je bila nekropola \xc5\xbee pod Njuserrejevim naslednikom Menkauhorjem opu\xc5\xa1\xc4\x8dena.\n_START_SECTION_\nSon\xc4\x8dev tempelj\n_START_PARAGRAPH_\nNyuserre je bil predzadnji faraon, ki je zgradil son\xc4\x8dev tempelj, in sledil tradiciji Pete dinastije, ki jo je za\xc4\x8del Userkaf. Tempelj je imel za Raja enak pomen kot pred tem piramida: v njem je  potekala njegova obnovitev in pomlajevanje,   potrebno za ohranjanje reda na svetu. Tempelj je bil seveda povezan tudi z vladajo\xc4\x8dim faraonom kot Rajevim sinom in je po faraonovi smrti postal mesto \xc4\x8da\xc5\xa1\xc4\x8denja njegovega posmrtnega kulta. Njuserre je za vzdr\xc5\xbeevalce templja \xc5\xbee pred smrtjo imenoval svoje najbolj zaupne uradnike, jim dodelil pla\xc4\x8do iz dohodkov templja in si s tem zagotovil njihovo zvestobo. Po smrti je bil tempelj povezan s pogrebno piramido._NEWLINE_Tempelj stoji v Abu Gorabu in je najve\xc4\x8dji in najbolje ohranjen tovrsten tempelj. Vodilni egiptologi, med njimi Beckerath,  so iz tega sklepali, da je kult sonca med njegovo vladavino dosegel vi\xc5\xa1ek. Drugi, med njimi Grimal, imajo njihovo mnenje za pretirano. Imenoval se je \xc5\xa0esepibre, ki se prevaja kot \xc2\xbbVeselje Rajevega srca\xc2\xab, \xc2\xbbRajevo najljub\xc5\xa1e mesto\xc2\xab,{{sfn|Goelet|1999|p=86  \xc2\xbbRajeva radost\xc2\xab  ali \xc2\xbbMesto, pristojno za Raja\xc2\xab.  Tempelj je bil zgrajen iz blatnih zidakov in kasneje v celoti prezidan v kamnu,  zato se je ohranila ve\xc4\x8dina njegovih arhitekturnih elementov in reliefov. Vzrok za prezidavo ni znan. Lahko bi bil povezan z Njuserrejevim praznovanjem Sed ali spremembami ideologije, povezane s templji sonca._NEWLINE_Tempelj je bil okra\xc5\xa1en s \xc5\xa1tevilnimi reliefi s prikazi Njuserrejevega praznovanja Sed. V Kapeli letnih \xc4\x8dasov ob templju so upodobljena opravila podlo\xc5\xbenikov v posameznih letnih \xc4\x8dasih.\n_START_SECTION_\nNeferirkarejev piramidni kompleks\n_START_PARAGRAPH_\nNeferirkarejeva piramida je bila ob njegovi smrti brez apnen\xc4\x8daste obloge in spremljajo\xc4\x8dega pogrebnega templja. Njegov naslednik Neferefre je za\xc4\x8del oblagati piramido in postavil temelje templja, gradnjo piramidnega kompleksa pa je dokon\xc4\x8dal Njuserre. Pri tem je bil bolj var\xc4\x8den kot brat. Oblaganje piramide je prekinil, tempelj pa je zgradil iz cenej\xc5\xa1ih gradiv: namesto kamna je uporabil blatne zidake, namesto granitnih talnih oblog zbito ilovico, stebri pa niso bili granitni, ampak leseni.  Obzidje piramidnega kompleksa je bilo iz blatnih zidakov. Pot med templjem in piramido in pomo\xc5\xbene piramide niso bili zgrajeni. Dolinksi tempelj ni bil nikoli dokon\xc4\x8dan.  Sve\xc4\x8deniki Neferirkarejevega posmrtnega kulta so zato prebivali v bivali\xc5\xa1\xc4\x8dih iz blata ob templju in ne v piramidnem mestu bli\xc5\xbee dolini Nila.\n_START_SECTION_\nNeferefrejeva piramida\n_START_PARAGRAPH_\nGradnja Neferejeve piramide se je ob njegovi nenadni smrti v zgodnjih dvajsetih letih komaj za\xc4\x8dela. Zgrajen je bil samo prvi sloj njenega jedra.  Nedokon\xc4\x8dani so bili verjetno tudi njeni notranji prostori. Njuserre je na hitro zaklju\xc4\x8dil njeno gradnjo,  tako da jo je spremenil v stilizirano predzgodovinsko gomilo,  podobno mastabi. Stene obstoje\xc4\x8dega jedra je oblo\xc5\xbeil z apnencem in iz ilovice in lokalnega pu\xc5\xa1\xc4\x8davskega kama sezidal njen vrh. _NEWLINE_Spremljajo\xc4\x8di pogrebni tempelj v obliki majhne kamnite kapele je morda zgradil \xc5\xbee \xc5\xa0epseskare.  Njegovo gradnjo je dokon\xc4\x8dal Njuserre. Tempelj je bil dolg 65 m. Zgrajen je bil iz blatnih zidakov in imel prvo hipostilno dvorano v Egiptu. Njeno streho so podpirali leseni stebri. V dvorani je stal velik lesen kip pokojnega faraona. Severno od templja so bili  skladi\xc5\xa1\xc4\x8dni prostori,  vzhodno od njega pa Sveti\xc5\xa1\xc4\x8de no\xc5\xbea,  v katerem so obredno klali \xc5\xbeivali. Dvori\xc5\xa1\xc4\x8de sta krasila dva kamnita in  24 lesenih stebrov.\n_START_SECTION_\nPiramidni kompleks Kentkaus II.\n_START_PARAGRAPH_\nGradnjo piramide in pogrebnega templja Njuserrejeve matere Kentkaus II. je za\xc4\x8del njen mo\xc5\xbe in jo v desetem letu vladanja ustavil. Jedro piramide takrat \xc5\xa1e ni bilo obzidano. Dela je po dvanajstletnem premoru   nadaljeval Njuserre in dokon\xc4\x8dal tudi ve\xc4\x8dino spremljajo\xc4\x8dih zgradb. Motiv za nadaljevanje del je bilo morda legitimiranje njegove oblasti po prezgodnji Neferefrejevi smrti ali morda \xc5\xa0epseskarejev izziv. _NEWLINE_Piramida stoji v Abusirju ob Neferirkarejevi piramidi. Njena osnovnica je merila 25 m, vi\xc5\xa1ina pa 17 m. Naklon stranic je meril 52\xc2\xba.   V pogrebni svorani je verjetno stal sarkofag iz rde\xc4\x8dega granita. Od piramide je ostal samo pribli\xc5\xbeno 4 m visoka kup kr\xc5\xa1ja. Kralji\xc4\x8din pogrebni tempelj vzhodno od piramide je bil predmet ve\xc4\x8d obnov. Prve so bile iz kamna, zadnje pa iz blatnih zidakov. Tempelj je zdaj popolnoma poru\xc5\xa1en.\n_START_SECTION_\nMenkaurejev dolinski tempelj\n_START_PARAGRAPH_\nArheolo\xc5\xa1ka izkopavanja v letih 2012-2015 so odkrila, da je Njuserre gradil tudi Menkaurejev dolinski tempelj. Trditev dokazujejo \xc5\xa1tevilni pe\xc4\x8dati z njegovim serekom, odkriti v templju. Z gradnjo se je kon\xc4\x8dalo obdobje od \xc5\xa0epseskafa do Njuserreja, v katerem nekropola v Gizi faraonov ni zanimala. V Kefrenovem piramidnem mestu je o\xc5\xbeivil kulta Menkaureja in njegove \xc5\xbeene Kentkaus I. _NEWLINE_V Menkaurejevem dolinskem templju je raz\xc5\xa1iril vzhodni prizidek in mu dodal dve vrsti stebrov iz alabastra,  znova zgradil  glavni vhod  in obnovil pot med dolinskim in zgornjim templjem. Zgleda, da je raz\xc5\xa1iril tudi notranji del zgornjega templja in mu dodal kvadraten predprostor z osrednjim stebrom.\n_START_SECTION_\nUserkafov son\xc4\x8dev tempelj\n_START_PARAGRAPH_\nUserkaf, ustanovitelj Pete dinastije, je bil prvi faraon, ki je v Abu Gorabu zgradil son\xc4\x8dev tempelj. Imenoval se je Nekhenre, kar pomeni Rajeva trdnjava. Tempelj so v \xc5\xa1tirih fazah gradili trije faraoni. Userkaf je obzidal prostor in ne sredini naredil gomilo. Sahure   ali Neferirkare  sta na gomilo spremenila v podstavek z obeliskom in v njegovi bli\xc5\xbeini zgradila dve sveti\xc5\xa1\xc4\x8di. Njuserre je najprej zgradil notranje obzidje in obnovil ali zgradil dolinski tempelj. V zadnji fazi je na osrednjem dvori\xc5\xa1\xc4\x8du  postavil oltar in pet kamnitih  klopi in templju dodal prizidek.\n_START_SECTION_\nTempelj boginje Satet\n_START_PARAGRAPH_\nTempelj boginje Satet, poosebljenja Nilovih poplav, je na otoku Elefantina v ju\xc5\xbenem Egiptu stal \xc5\xbee v poznem preddinasti\xc4\x8dnem obdobju okoli leta 3200 pr. n. \xc5\xa1t. Tempelj je bil od zgodnjega dinasti\xc4\x8dnega obdobja ve\xc4\x8dkrat raz\xc5\xa1irjen in obnovljen. V Peti dinastiji ga je verjetno obnavljal prav Njuserre, ker so v depozitu votivnih daritev pod tlemi sveti\xc5\xa1\xc4\x8da odkrili fajan\xc4\x8dno plo\xc5\xa1\xc4\x8do z njegovim imenom. Plo\xc5\xa1\xc4\x8da je pred tem verjetno krasila enega od tempeljskih zidov in bila zakopana med enim od kasnej\xc5\xa1ih obnavljanj templja.\n_START_SECTION_\nStar\xc5\xa1i in sorojenci\n_START_PARAGRAPH_\nNjuserrejeva mati je bila zagotovo kraljica Kentkaus II.  V njenem pogrebnem templju so odkrili razdrobljen relief, na katerem je upodobljena skupaj z Njuserrejem in njegovo dru\xc5\xbeino. Na reliefu sta Kentakus in Njuserre enako velika._NEWLINE_Njuserrejev o\xc4\x8de je bil kot mo\xc5\xbe kraljice Kentkaus skoraj zagotovo Neferirkare Kakai. Na njuno sorodstvo ka\xc5\xbee tudi polo\xc5\xbeaj Njuserrejeve piramide v Abusirju, ki stoji ob Neferirkarejevi, in raba gradiva iz Neferirkarejevih nedokon\xc4\x8danih gradenj za gradnjo Njuserrejevega dolinskega templja. _NEWLINE_Zagotovo znan je najmanj  eden od Nuserrejevih sorojencev: starej\xc5\xa1i brat Neferefre.  Ker sorodstvo med \xc5\xa0epseskarejem in Njuserrejen ni zanesljivo, sta bil morda brata, \xc4\x8deprav prevladuje mnenje, da je bil \xc5\xa0epseskare Njuserrejev stric. Razen njiju je imel morda tudi mlaj\xc5\xa1ega brata, princa Irjenreja.\n_START_SECTION_\n\xc5\xbdene in h\xc4\x8derke\n_START_PARAGRAPH_\nNjuserre Ini je imel verjetno najmanj dve \xc5\xbeeni, kar dokazujeta dve majhni piramidi na ju\xc5\xbenem delu abusirskega polja piramid. Piramidi Lepsius XXIV in Lepsius XXV sta zelo po\xc5\xa1kodovani, zato se njunih lastnikov ne da zanesljivo ugotoviti. _NEWLINE_Ena od kraljic bi lahko bila Reptinub. Njen obstoj in zveza z Njuserrejem je dokazana na njenem razdrobljenem kipcu iz alabastra, odkritem v dolinskem  templju Njuserrejevega piramidnega kompleksa.  Na fragmentih reliefa vezirja Ptah\xc5\xa1epsesa se je kralji\xc4\x8dino ime izgubilo, ohranjeni naslovi pa so enaki naslovom, ki jih je imela Reptinub. Vodilni egiptologi zato domnevajo, da so pripadali prav njej._NEWLINE_Njuserre in Reptinub sta zelo verjetno imela h\xc4\x8derko, princeso Kamerenebti,  kar ka\xc5\xbeeta njen naslov kraljeva h\xc4\x8derka in poroka z vplivnim vezirjem Ptah\xc5\xa1epsesom. Za te domneve ni nobenega trdnega dokaza.   _NEWLINE_Hartwig Altenm\xc3\xbcller je \xc5\xa1el korak dlje s hipotezo, da je imel Njuserre ve\xc4\x8d kot dve h\xc4\x8derki, ki sta po njegovem mnenju pokopani v bli\xc5\xbeini Njuserrejeve piramide. Leta 2017 so arheologi pod vodstvom Miroslava B\xc3\xa1rte v ju\xc5\xbenem Abusirju odkrili grobnico do takrat neznane Njuserrejeve h\xc4\x8derke \xc5\xa0eretnebti. Poro\xc4\x8dena je bila s pomembnim egip\xc4\x8danskim uradnikom, katerega ime se je izgubilo. Poroka je bila po B\xc3\xa1rtovem mnenju odraz nara\xc5\xa1\xc4\x8dajo\xc4\x8dega nepotizma v egip\xc4\x8danski eliti in slabitve faraonove mo\xc4\x8di.\n_START_SECTION_\nSinovi\n_START_PARAGRAPH_\nNjuserre je imel najmanj enega sina. Prvorojeni sin, katerega ime se je izgubilo, je upodobljen na ve\xc4\x8d fragmentih reliefov  iz gornjega templja Njuserrejevega piramidnega kompleksa. Sin je imel poleg naslova Iri-pat \xe2\x80\x93 najstarej\xc5\xa1i kraljev sin verjetno tudi dva sve\xc4\x8deni\xc5\xa1ka naslova: kantor  in Minov sve\xc4\x8denik.  _NEWLINE_Natan\xc4\x8dna povezava med Njuserrejem in Menkauhorjem ostaja nezanesljiva, posredni dokazi iz mastabe Kentkaus III., odkriti leta 2015,  pa ka\xc5\xbeejo, da je bil Menkauhor Neferefrejev sin, se pravi Njuserrejev ne\xc4\x8dak in ne sin.  Graditelji grobnice so za seboj pustili napis, na katerem Kentkaus imenujejo \xc2\xbbkraljeva \xc5\xbeena\xc2\xab in \xc2\xbbkraljeva mati\xc2\xab. Iz lokacije mastabe v bli\xc5\xbeini Neferefrejeve piramide je mo\xc4\x8d sklepati, da je bil njen mo\xc5\xbe najverjetneje  ta faraon.   Ker je bila Kentkaus tudi kraljeva mati, je bil njen sin najverjetneje bodo\xc4\x8di stri\xc4\x8dev naslednik Menkauhor Kaiu. _NEWLINE_Zdi se, da je Njuserrejevo nasledstvo potekalo gladko. V pogrebnem kompleksu Njuserrejeve matere Khentkaus II. so odkrili pe\xc4\x8dat z Njuserrejevim in Menkauhorjevim imenom, na  pe\xc4\x8datu Njuserrejevega drugega naslednika D\xc5\xbeedkare Isesija pa Njuserrejevo in D\xc5\xbeedkarejevo ime. Iz tega je mogo\xc4\x8de sklepati, da niti Menkauhor niti D\xc5\xbeedkare nista imela Njuserreja za svojega nasprotnika.\n_START_SECTION_\nZapu\xc5\xa1\xc4\x8dina\n_START_PARAGRAPH_\nNjuserre Ini je ustanovil svoj posmrtni kult. Pod tem pojmom sta potekali dve skupini kultnih dejavnosti. Prva je bila uradna in je potekala na njegovem pokopali\xc5\xa1kem kompleksu. Vzdr\xc5\xbeevala se je z dohodki od zemlji\xc5\xa1kih posesti, ki jih je faraon v ta namen dodelil svojemu kultu.  Kult je bil najbolj dejaven do konca Starega kraljestva, vendar se je obdr\xc5\xbeal do Dvanajste dinastije  Srednjega kraljestva, ko je bil omenjen njegov zadnji sve\xc4\x8denik._NEWLINE_Vzporedno s tem uradnim kultom je bilo ve\xc4\x8d zasebnih kultov pobo\xc5\xbenih posameznikov, ki so nanj gledali kot na sveto osebo in posrednika med njimi in bogovi. Ti kulti so bili spontani in morda pogojeni z majhno oddaljenostjo njegove piramide od Memfisa.  Njuserrejea so \xc4\x8dastili pod njegovim rojstnim imenom Ini, najverjetneje v njegovem pogrebnem templju. Arheolo\xc5\xa1ke sledove tega kulta je zato te\xc5\xbeko opaziti. Kult je bil sprva omejen na Abusir, Sakaro in njuno okolico, kasneje pa se raz\xc5\xa1iril celo preko meja Egipta na Sinaj, Biblos in Nubijo, kar dokazujejo fragmenti kipov, posod in stel z njegovim imenom.\n_START_SECTION_\nStaro kraljestvo\n_START_PARAGRAPH_\nV Starem kraljestvu se je Njuserrejev uradni kult vzdr\xc5\xbeeval z dohodki zemlji\xc5\xa1kih posesti, ki jih je v ta namen ustanovil med svojim vladanjem. Imena nekaterih posesti so zapisana na zidovih grobnic v Sakari ali v njegovem kultnem templju.  Med njimi so bile na primer posesti \xc2\xbbInijeva pot\xc2\xab, \xc2\xbbInijeve daritve\xc2\xab, \xc2\xbbHator \xc5\xbeeli, da Njuserre \xc5\xbeivi\xc2\xab,  \xc2\xbbHor \xc5\xbeeli, da Njuserre \xc5\xbeivi\xc2\xab, \xc2\xbbBastet \xc5\xbeeli, da Njuserre \xc5\xbeivi\xc2\xab in \xc2\xbbPtah  \xc5\xbeeli, da Njuserre \xc5\xbeivi\xc2\xab. Iz grobnic do konca \xc5\xa0este dinastije so znana tudi imena nekaj sve\xc4\x8denikov iz njegovega pogrebnega in son\xc4\x8devega templja, ki ka\xc5\xbeejo, da se je njegov kult ohranil do poznega Starega kraljestva._NEWLINE_Razen tega sta v tem \xc4\x8dasu Njuserreju izkazovala posebno pozornost tudi  najmanj dva njegova naslednika: D\xc5\xbeedkare Isesi, ki je obnovil ali dokon\xc4\x8dal njegov pogrebni tempelj, in Pepi II., ki je v Njuserrejevem dolinskem templju postavil vratno preklado z napisom, ki omenja njegovo in Njuserrejevo praznovanje Sed. Z napisom je verjetno \xc5\xbeelel poudariti sorodstvo s svojim predhodnikom.\n_START_SECTION_\nPrvo vmesno obdobje\n_START_PARAGRAPH_\nNjuserre je bil eden od redkih faraonov, katerih kult se v prvem vmesnem obdobju Egipta dokazano ni prekinil. V tem obdobju je centralna oblast razpadla in za\xc4\x8deli so se nemiri. Napisi v grobnicah sve\xc4\x8denikov Heri\xc5\xa1efhotepa I. in II. iz tega obdobja pri\xc4\x8dajo, da se je Njuserrejev kult kljub temu nadaljeval._NEWLINE_Njuserrejev neuradni kult, v katerem so nanj gledali kot na boga, se je ohranil celo prvo vmesno obdobje, kar potrjujejo napisi v grobnici nekega Ipija, v katerem izra\xc5\xbea svojo \xc5\xbeeljo, da bi ga \xc2\xbb\xc4\x8dastili pred Inijem\xc2\xab. Iz njegove \xc5\xbeelje je razvidno, da je Njuserre igral vlogo, obi\xc4\x8dajno rezervirano za bogove. Podobno vlogo je imel tudi kasneje, kar je razvidno iz napisov iz zgodnjega Srednjega kraljestva. Na krsti nekega Inhotepa, na primer, je napis, da ga je treba \xc2\xbb\xc4\x8dastiti pred Ozirisom, gospodarjem \xc5\xbeivljenja, in Inijem, gospodarjem spo\xc5\xa1tovanja\xc2\xab.\n_START_SECTION_\nSrednje kraljestvo\n_START_PARAGRAPH_\nV Srednjem kraljestvu je uradni Njuserrerjev kult za\xc4\x8del usihati. Trditev dokazujejo dela, ki jih je v templju v Karnaku opravil Senusret I. Faraon je v templju postavil veliko kipov faraonov Starega kraljestva, vklju\xc4\x8dno z Njuserrejevim, in jih posvetil kultu Amona in kraljevskih prednikov. V Dvanajsti dinastiji se je za\xc4\x8delo masovno razdiranje \xc5\xa1tevilnih templjev iz Starega kraljestva. Gradivo se je uporabilo za gradnjo piramidnih kompleksov Amenemheta I. in Senusreta I. V tem \xc4\x8dasu je \xc5\xbeivel zadnji sve\xc4\x8denik, nek Inhotep, ki je slu\xc5\xbeil uradnemu Njuserrejevemu kultu. Dogajanja ka\xc5\xbeejo, da je zanimanje faraonov za dr\xc5\xbeavno sponzorirane kulte vladarjev Starega kraljestva poponoma usahnilo.\n_START_SECTION_\nNovo kraljestvo\n_START_PARAGRAPH_\nLjudsko \xc4\x8da\xc5\xa1\xc4\x8denje Njuserreja se je nadaljevalo tudi v Novem kraljestvu. Njabolj\xc5\xa1i dokaz za to je Karna\xc5\xa1ki seznam kraljev, sestavljen med vladavino Tutmoza III., na katerem je tudi Inijeva kartu\xc5\xa1a. Izbira imena je nenavadna, ker so bila v kartu\xc5\xa1ah obi\xc4\x8dajno zapisana prestolna in ne rojstna imena faraonov. Izbira bi hkrati lahko pomenila, da so Njuserreja pob\xc3\xb3\xc5\xbeili in ga \xc4\x8dastili pod tem imenom._NEWLINE_V kasnej\xc5\xa1em ramze\xc5\xa1kem obdobju so kipe faraonov Starega kraljestva,  tudi Njuserrejevega, premestili v skriti del Ptahovega templja v Memfisu, kar ka\xc5\xbee, da so jih do takrat uporabljali v  kultne namene.  Vzporedno s tem je Ramzes II. opravil ob\xc5\xa1irna obnovitvena dela v Abusirju in Sakari, ki jih je vodil princ Hemvaset. Med obnovljenimi zgradbami je bil tudi Njuserrejev tempelj sonca.\n_START_SECTION_\nTretje vmesno obdobje\n_START_PARAGRAPH_\nV poznem tretjem vmesnem obdobju Egipta je zanimanje za posmrtne templje faraonov Starega kraljestva ponovno za\xc5\xbeivelo. Vzrok za zanimanje je bil arhai\xc4\x8den slog, ki so ga ob\xc4\x8dudovali predvsem vladarji iz Petindvajsete dinastije (760-656 pr. n. \xc5\xa1t.).  Slog je najbolj zanimal faraona  Taharko (vladal 690\xe2\x80\x93664 pr. n. \xc5\xa1t.), ki  je med obnavljanjem  Amonovega templja v Karnaku vanj postavil kopije reliefov iz Sahurejevega, Njuserrejevega in Pepijevega templja.'